nibzard/narodne-novine-full-text-markdown huggingface dataset:
### NN 32/2020 (19.3.2020.), Zakon o dopuni Zakona o turističkoj pristojbi

HRVATSKI SABOR

701

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O DOPUNI ZAKONA O TURISTIČKOJ PRISTOJBI

Proglašavam Zakon o dopuni Zakona o turističkoj pristojbi, koji je Hrvatski sabor donio na sjednici 19. ožujka 2020.

Klasa: 011-01/20-01/28
 Urbroj: 71-06-01/1-20-2
 Zagreb, 19. ožujka 2020.

Predsjednik
 Republike Hrvatske
 Zoran Milanović, v. r.

ZAKON

O DOPUNI ZAKONA O TURISTIČKOJ PRISTOJBI

Članak 1.

U Zakonu o turističkoj pristojbi (»Narodne novine«, br. 52/19.) iza članka 14. dodaju se naslov iznad članka i članak 14.a koji glase:

»Plaćanje turističke pristojbe u posebnim okolnostima

Članak 14.a

(1) Ovlašćuje se ministar nadležan za turizam da pravilnikom, u uvjetima posebnih okolnosti, propiše odgodu ili oslobođenje od plaćanja turističke pristojbe za obveznike plaćanja turističke pristojbe.

(2) »Posebne okolnosti« podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu.

(3) Za vrijeme trajanja odgode ili oslobođenja od plaćanja turističke pristojbe iz stavka 1. ovoga članka nadležni inspektori neće podnositi optužne prijedloge za pokretanje prekršajnih postupaka odnosno izdavanje prekršajnih naloga, niti naplaćivati novčanu kaznu na mjestu izvršenja prekršaja za obveznike navedene u pravilniku iz stavka 1. ovoga članka.«.

Članak 2.

Pravilnik iz članka 1. ovoga Zakona ministar će donijeti u roku od 15 dana od dana stupanja na snagu ovoga Zakona.

Članak 3.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/20-01/36

Zagreb, 19. ožujka 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 32/2020 (19.3.2020.), Zakon o dopunama Zakona o trgovini

HRVATSKI SABOR

698

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O DOPUNAMA ZAKONA O TRGOVINI

Proglašavam Zakon o dopunama Zakona o trgovini, koji je Hrvatski sabor donio na sjednici 19. ožujka 2020.

Klasa: 011-01/20-01/25
 Urbroj: 71-06-01/1-20-2
 Zagreb, 19. ožujka 2020.

Predsjednik
 Republike Hrvatske
 Zoran Milanović, v. r.

ZAKON

O DOPUNAMA ZAKONA O TRGOVINI

Članak 1.

U Zakonu o trgovini (»Narodne novine«, br. 87/08., 116/08., 76/09., 114/11., 68/13., 30/14., 32/19. i 98/19.) u članku 2. iza točke 11. briše se točka i dodaje se točka 12. koja glasi:

»12. »Posebne okolnosti« podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu.«.

Članak 2.

Iza članka 57. dodaje se članak 57.a i naslov iznad njega koji glasi:

»ODREĐIVANJE RADNOG VREMENA U DJELATNOSTI TRGOVINE U POSEBNIM OKOLNOSTIMA

Članak 57.a

Radno vrijeme u djelatnosti trgovine u posebnim okolnostima određuje Stožer civilne zaštite Republike Hrvatske.«.

Članak 3.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/20-01/33
 Zagreb, 19. ožujka 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 32/2020 (19.3.2020.), Zakon o dopunama Zakona o ugostiteljskoj djelatnosti

HRVATSKI SABOR

700

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O DOPUNAMA ZAKONA O UGOSTITELJSKOJ DJELATNOSTI

Proglašavam Zakon o dopunama Zakona o ugostiteljskoj djelatnosti, koji je Hrvatski sabor donio na sjednici 19. ožujka 2020.

Klasa: 011-01/20-01/27
 Urbroj: 71-06-01/1-20-2
 Zagreb, 19. ožujka 2020.

Predsjednik
 Republike Hrvatske
 Zoran Milanović, v. r.

ZAKON

O DOPUNAMA ZAKONA O UGOSTITELJSKOJ DJELATNOSTI

Članak 1.

U Zakonu o ugostiteljskoj djelatnosti (»Narodne novine«, br. 85/15., 121/16., 99/18., 25/19. i 98/19.) iza članka 9. dodaje se članak 9.a koji glasi:

»Članak 9.a

(1) Stožer civilne zaštite Republike Hrvatske može odlukom privremeno urediti ili zabraniti rad svih ili pojedinih skupina i/ili vrsta ugostiteljskih objekata ili ograničiti radno vrijeme pojedinih ili svih skupina i/ili vrsta ugostiteljskih objekata propisanih člankom 9. ovoga Zakona te pružatelja ugostiteljskih usluga iz članka 41. ovoga Zakona na cijelom ili pojedinom području Republike Hrvatske, u uvjetima posebnih okolnosti.

(2) »Posebne okolnosti« podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu.

(3) Za vrijeme važenja odluke Stožera civilne zaštite Republike Hrvatske iz stavka 1. ovoga članka na ugostiteljske objekte koji su obuhvaćeni tom odlukom ne primjenjuju se odredbe članka 9. ovoga Zakona.

(4) Odluka iz stavka 1. ovoga članka objavljuje se u »Narodnim novinama«.«.

Članak 2.

U članku 46. stavku 1. iza točke 5. briše se točka i dodaje se točka 6. koja glasi:

»6. pruža ugostiteljske usluge suprotno odluci Stožera civilne zaštite Republike Hrvatske iz članka 9.a ovoga Zakona za vrijeme dok je takva odluka na snazi (članak 9.a).«.

Članak 3.

U članku 50. stavku 1. iza točke 7. briše se točka i dodaje se točka 8. koja glasi:

»8. pruža ugostiteljske usluge suprotno odluci Stožera civilne zaštite Republike Hrvatske iz članka 9.a ovoga Zakona za vrijeme dok je takva odluka na snazi (članak 9.a).«.

Članak 4.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/20-01/35

Zagreb, 19. ožujka 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 32/2020 (19.3.2020.), Zakon o dopuni Zakona o zaštiti i očuvanju kulturnih dobara

HRVATSKI SABOR

699

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O DOPUNI ZAKONA O ZAŠTITI I OČUVANJU KULTURNIH DOBARA

Proglašavam Zakon o dopuni Zakona o zaštiti i očuvanju kulturnih dobara, koji je Hrvatski sabor donio na sjednici 19. ožujka 2020.

Klasa: 011-01/20-01/26
 Urbroj: 71-06-01/1-20-2
 Zagreb, 19. ožujka 2020.

Predsjednik
 Republike Hrvatske
 Zoran Milanović, v. r.

ZAKON

O DOPUNI ZAKONA O ZAŠTITI I OČUVANJU KULTURNIH DOBARA

Članak 1.

U Zakonu o zaštiti i očuvanju kulturnih dobara (»Narodne novine«, br. 69/99., 151/03., 157/03. – ispravak, 87/09., 88/10., 61/11., 25/12., 136/12., 157/13., 152/14., 44/17. i 90/18.) iza članka 114.b. dodaje se članak 114.c koji glasi:

»Članak 114.c

Plaćanje spomeničke rente temeljem članaka 114. i 114.a ovoga Zakona može se za fizičke i pravne osobe koje su obveznici spomeničke rente privremeno obustaviti kada nastupe posebne okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu.

Odluku kojom utvrđuje obustavu plaćanja spomeničke rente iz stavka 1. ovoga članka u određenom razdoblju donosi ministar kulture uz prethodnu suglasnost ministra financija.

Trajanje privremene obustave plaćanja spomeničke rente za fizičke i pravne osobe iz stavka 1. ovoga članka može se odrediti za vrijeme dok traju razlozi zbog kojih je ova mjera utvrđena.

Kada razlozi zbog kojih je donesena odluka iz stavka 2. ovoga članka prestanu postojati, prestat će primjena utvrđene privremene obustave plaćanja spomeničke rente i prije roka na koji je ona određena stavljanjem izvan snage navedene odluke.

Odluku iz stavka 2. ovoga članka pružatelji medijskih usluga obvezni su na zahtjev Ministarstva kulture objaviti bez naknade, kao i službena priopćenja vezana uz provedbu ove odluke.«.

Članak 2.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/20-01/34
 Zagreb, 19. ožujka 2020.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 32/2020 (19.3.2020.), Odluka o privremenoj zabrani prelaska preko graničnih prijelaza Republike Hrvatske

STOŽER CIVILNE ZAŠTITE REPUBLIKE HRVATSKE

714

Na temelju članka 22.a Zakona o sustavu civilne zaštite (»Narodne novine« br. 82/15, 118/18 i 31/20) Stožer civilne zaštite Republike Hrvatske, dana 19. ožujka 2020. godine, donosi

ODLUKU

O PRIVREMENOJ ZABRANI PRELASKA PREKO GRANIČNIH PRIJELAZA REPUBLIKE HRVATSKE

I.

Ovom Odlukom se, radi zaštite pučanstva Republike Hrvatske od bolesti COVID-19, privremeno zabranjuje, odnosno ograničava prelazak osoba preko svih graničnih prijelaza Republike Hrvatske.

Hrvatskim državljanima omogućit će se povratak u Republiku Hrvatsku, odnosno odlazak u zemlju u kojoj rade i borave uz primjenu uputa i mjera Hrvatskog zavoda za javno zdravstvo (u daljnjem tekstu: HZJZ).

Povratak u matične države omogućit će se građanima država članica Europske unije odnosno države članice schengenskog prostora i država pridruženih schengenskom području kao i članovima njihovih obitelji, te državljanima trećih zemalja koji su osobe s dugotrajnim boravištem na temelju Direktive Vijeća 2003/109/EZ od 25. studenoga 2003. o statusu državljana trećih zemalja s dugotrajnim boravištem i osobama koje imaju pravo boravka temeljem drugih direktiva EU ili nacionalnog prava ili koje imaju nacionalne dugoročne vize.

Interes Republike Hrvatske za ulazak u Republiku Hrvatsku osoba iz stavka 3. ove točke potvrđuju čelnici ministarstava sukladno propisanom djelokrugu u iznimnim slučajevima. Na te osobe obvezno se primjenjuju upute i mjere koje donosi HZJZ.

II.

Izuzeci od primjene ove Odluke odnose se na:

– zdravstvene djelatnike, zdravstvene istraživače i suradnike, stručnjake za skrb o starijima te osobe koje zahtijevaju hitno medicinsko liječenje

– prekogranične radnike

– prijevoznike robe i drugo prometno osoblje u mjeri u kojoj je to potrebno

– diplomate, policijske službenike u obavljanju svojih poslova, službe i timove Civilne zaštite, osoblje međunarodnih organizacija i međunarodno vojno osoblje u obavljanju svojih funkcija

– putnike u tranzitu.

Na navedene izuzetke primjenjuju se upute i mjere koje donosi HZJZ.

III.

Ova Odluka objavit će se na mrežnoj stranici Ravnateljstva civilne zaštite.

IV.

Ova Odluka stupa na snagu danom donošenja i primjenjuje se 30 dana.

Klasa: 810-06/20-01/7

Urbroj: 511-01-300-20-2

Zagreb, 19. ožujka 2020.

Načelnik stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 32/2020 (19.3.2020.), Odluka o izmjeni Odluke o obustavi izvođenja nastave u visokim učilištima, srednjim i osnovnim školama te redovnog rada ustanova predškolskog odgoja i obrazovanja i uspostavi nastave na daljinu

VLADA REPUBLIKE HRVATSKE

711

Na temelju članka 1. i članka 31. stavka 2. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), a u vezi s člankom 4. stavkom 1. Zakona o zaštiti pučanstva od zaraznih bolesti (»Narodne novine«, br. 79/07, 113/08, 43/09, 130/17 i 114/18), te Odlukom ministra zdravstva o proglašenju epidemije bolesti COVID-19 uzrokovane virusom SARS-CoV-2, klase: 011-02/20-01/143, urbroja: 534-02-01-2/6-20-01, od 11. ožujka 2020. godine, Vlada Republike Hrvatske je na sjednici održanoj 19. ožujka 2020. godine donijela

ODLUKU

O IZMJENI ODLUKE O OBUSTAVI IZVOĐENJA NASTAVE U VISOKIM UČILIŠTIMA, SREDNJIM I OSNOVNIM ŠKOLAMA TE REDOVNOG RADA USTANOVA PREDŠKOLSKOG ODGOJA I OBRAZOVANJA I USPOSTAVI NASTAVE NA DALJINU

I.

U Odluci o obustavi izvođenja nastave u visokim učilištima, srednjim i osnovnim školama te redovnog rada ustanova predškolskog odgoja i obrazovanja i uspostavi nastave na daljinu (»Narodne novine«, broj 29/20), točka III. mijenja se i glasi:

»Ravnatelji i čelnici tijela visokih učilišta, srednjih i osnovnih škola dužni su organizirati rad ustanova u suradnji s Ministarstvom znanosti i obrazovanja na način da se nesmetano odvija nastava na daljinu.

Ravnatelji osnovnih škola dužni su organizirati rad ustanova na način da se osigura prihvat djece koja pohađaju razrednu nastavu u slučajevima kad su oba roditelja zaposlena i ne postoji druga mogućnost zbrinjavanja djece.

Ravnatelji ustanova predškolskog odgoja i obrazovanja dužni su organizirati rad ustanova na način da se osigura prihvat djece u slučajevima kad su oba roditelja zaposlena i ne postoji druga mogućnost zbrinjavanja djece.«.

II.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/20-04/107

Urbroj: 50301-27/04-20-1

Zagreb, 19. ožujka 2020.

Predsjednik
 mr. sc. Andrej Plenković, v. r.
### NN 33/2020 (20.3.2020.), Odluka o utvrđivanju ovlaštenih zdravstvenih ustanova u kojima se obavlja stručna procjena radi ostvarivanja statusa hrvatskog ratnog vojnog invalida po osnovi bolesti, pogoršanja bolesti odnosno pojave bolesti kao posljedice sudjelovanja u obrani suvereniteta Republike Hrvatske, za 2020. godinu

Ministarstvo zdravstva

725

Na temelju članka 181. stavka 3. Zakona o hrvatskim braniteljima iz Domovinskog rata i članovima njihovih obitelji (»Narodne novine«, br. 121/17, 98/19) ministar nadležan za zdravstvo, uz prethodno mišljenje ministra hrvatskih branitelja i ministra nadležnog za rad i mirovinski sustav, donosi

ODLUKU

O UTVRĐIVANJU OVLAŠTENIH ZDRAVSTVENIH USTANOVA U KOJIMA SE OBAVLJA STRUČNA PROCJENA RADI OSTVARIVANJA STATUSA HRVATSKOG RATNOG VOJNOG INVALIDA PO OSNOVI BOLESTI, POGORŠANJA BOLESTI ODNOSNO POJAVE BOLESTI KAO POSLJEDICE SUDJELOVANJA U OBRANI SUVERENITETA REPUBLIKE HRVATSKE, ZA 2020. GODINU

I.

Ovom Odlukom utvrđuje se da su ovlaštene zdravstvene ustanove u kojima se obavlja stručna procjena, prije nalaza i mišljenja tijela vještačenja o uzroku i postotku oštećenja organizma radi ostvarivanja statusa hrvatskog ratnog vojnog invalida po osnovi bolesti, pogoršanja bolesti odnosno pojave bolesti kao posljedice sudjelovanja u obrani suvereniteta Republike Hrvatske, za 2020. godinu:

– Klinički bolnički centar Zagreb

– Klinički bolnički centar Rijeka

– Klinički bolnički centar Split

– Klinički bolnički centar »Sestre milosrdnice«

– Klinički bolnički centar Osijek

– Klinička bolnica Dubrava

– Klinička bolnica »Sveti Duh«

– Klinika za psihijatriju Vrapče

– Opća bolnica Varaždin

– Opća bolnica Pula

– Opća bolnica »Dr. Josip Benčević« Slavonski Brod

– Opća bolnica Zadar

– Opća bolnica Dubrovnik

– Županijska bolnica Čakovec

– Opća i veteranska bolnica »Hrvatski ponos« Knin

– Opća županijska bolnica Vukovar i bolnica hrvatskih veterana

– Opća bolnica Zabok i bolnica hrvatskih veterana

– Opća bolnica i bolnica branitelja Domovinskog rata Ogulin

– Opća županijska bolnica Pakrac i bolnica hrvatskih veterana

– Psihijatrijska bolnica Rab

– Psihijatrijska bolnica Ugljan

– Neuropsihijatrijska bolnica »Dr. Ivan Barbot« Popovača

– Psihijatrijska bolnica »Sveti Ivan«

– Opća županijska bolnica Vinkovci

– Opća bolnica »Dr. Ivo Pedišić« Sisak

– Opća županijska bolnica Požega

– Opća bolnica Virovitica

– Opća bolnica Šibensko-kninske županije

– Opća bolnica Karlovac

– Opća bolnica »Dr. Tomislav Bardek« Koprivnica.

II.

Ova Odluka stupa na snagu osmoga dana od dana objave u »Narodnim novinama«.

Klasa: 011-02/20-07/01

Urbroj: 534-02-1-1/4-20-13

Zagreb, 11. ožujka 2020.

Ministar
 izv. prof. dr. sc. Vili Beroš, dr. med., v. r.
### NN 33/2020 (20.3.2020.), Indeks potrošačkih cijena u veljači 2020.

Državni zavod za statistiku

726

Državni zavod za statistiku objavljuje

INDEKS

POTROŠAČKIH CIJENA U VELJAČI 2020.

Indeks potrošačkih cijena u veljači 2020. u odnosu na siječanj 2020. iznosi 99,7.

Klasa: 957-04/20-01/01

Urbroj: 555-06-06-01-20-6

Zagreb, 17. ožujka 2020.

Glavna ravnateljica
 Lidija Brković, v. r.
### NN 33/2020 (20.3.2020.), Pravilnik o izmjenama i dopuni Pravilnika o službenoj iskaznici upravnog inspektora

Ministarstvo uprave

721

Na temelju članka 13. stavka 3. Zakona o upravnoj inspekciji (»Narodne novine« broj 15/18 i 98/19), ministar uprave donosi

PRAVILNIK

O IZMJENAMA I DOPUNI PRAVILNIKA O SLUŽBENOJ ISKAZNICI UPRAVNOG INSPEKTORA

Članak 1.

U Pravilniku o službenoj iskaznici upravnog inspektora (»Narodne novine« broj 81/18) u članku 2. stavku 3. riječi: »Obrasci službenih iskaznica upravnog inspektora iz članka 3. i članka 4. ovoga Pravilnika« zamjenjuju se riječima: »Obrazac službene iskaznice upravnog inspektora iz članka 3. ovoga Pravilnika«.

Članak 2.

U članku 3. riječi: »iz članka 2. stavka 2. podstavka 1. i članka 6. stavka 2. Zakona o upravnoj inspekciji« brišu se.

U točki a), podtočki 5. riječ: »DRŽAVNOG« briše se, a u podtočkama 6. i 7. i u točki b) podtočkama 1. i 2. riječ: »državnog« briše se.

Članak 3.

Članak 4. briše se.

Članak 4.

U članku 5. riječi: »i članka 4.« brišu se.

Članak 5.

U članku 6. riječi: »i članka 4.« brišu se.

Članak 6.

Obrazac službene iskaznice državnog upravnog inspektora i obrazac službene iskaznice upravnog inspektora ureda, tiskani uz Pravilnik, brišu se.

Članak 7.

Upravni inspektori koristit će službene iskaznice izdane temeljem Pravilnika o službenoj iskaznici upravnog inspektora do izdavanja službene iskaznice temeljem ovoga Pravilnika.

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/20-01/67

Urbroj: 515-08/1-20-1

Zagreb, 10. ožujka 2020.

Ministar
 dr. sc. Ivan Malenica, v. r.

OBRAZAC SLUŽBENE ISKAZNICE UPRAVNOG INSPEKTORA

![](/files/_web/sluzbeni-dio/2020/130608/images/2950.jpg)

![](/files/_web/sluzbeni-dio/2020/130608/images/2940.jpg)
### NN 33/2020 (20.3.2020.), Uredba o visini trošarine na alkohol i alkoholna pića

VLADA REPUBLIKE HRVATSKE

716

Na temelju članka 67. stavka 4. i članka 75. stavka 2. Zakona o trošarinama (»Narodne novine«, br. 106/18 i 121/19), Vlada Republike Hrvatske je na sjednici održanoj 19. ožujka 2020. godine donijela

UREDBU

O VISINI TROŠARINE NA ALKOHOL I ALKOHOLNA PIĆA

Uvodne odredbe

Članak 1.

Ovom Uredbom utvrđuje se visina trošarine na alkohol i alkoholna pića.

Preuzimanje akata Europske unije

Članak 2.

Ovom se Uredbom u pravni poredak Republike Hrvatske prenosi Direktiva Vijeća 92/83/EEZ od 19. listopada 1992. o usklađivanju struktura trošarina na alkohol i alkoholna pića (SL, L 316, 31. 10. 1992., str. 21) i Direktiva Vijeća 92/84/EEZ od 19. listopada 1992. o usklađivanju stopa trošarina na alkohol i alkoholna pića (SL, L 316, 31. 10. 1992., str. 29).

Visina trošarine na pivo

Članak 3.

Trošarina na pivo iznosi 40,00 kuna za 1% volumnog udjela stvarnog alkohola sadržanoga u jednom hektolitru gotovog proizvoda.

Visina trošarine na pivo za male nezavisne pivovare

Članak 4.

Trošarina na pivo koje proizvode male nezavisne pivovare i koje se pušta u potrošnju na teritoriju Republike Hrvatske plaća se za 1% volumnog udjela stvarnog alkohola sadržanoga u jednom hektolitru gotovog proizvoda, i to:

|  |  |
| --- | --- |
| za godišnju proizvodnju piva u hl | iznos trošarine u kunama |
| ≤5.000 | 20,00 |
| 5.001 – 25.000 | 22,00 |
| 25.001 – 75.000 | 24,00 |
| 75.001 – 125.000 | 26,00 |

Visina trošarine na mirna i pjenušava vina

Članak 5.

Trošarina na mirna i pjenušava vina iznosi 0,00 kuna za jedan hektolitar gotovog proizvoda.

Visina trošarine na ostala pića koja su dobivena vrenjem osim piva i vina

Članak 6.

Trošarina na ostala pića koja su dobivena vrenjem osim piva i vina iznosi 0,00 kuna za jedan hektolitar gotovog proizvoda.

Visina trošarine na međuproizvode

Članak 7.

(1) Trošarina na međuproizvode s volumnim udjelom stvarnog alkohola od 15% i većim iznosi 800,00 kuna po hektolitru gotovog proizvoda.

(2) Trošarina na međuproizvode s volumnim udjelom stvarnog alkohola manjim od 15% iznosi 500,00 kuna po hektolitru gotovog proizvoda.

Visina trošarine na etilni alkohol

Članak 8.

Trošarina na etilni alkohol iznosi 6.000,00 kuna po hektolitru čistog alkohola.

Stupanje na snagu

Članak 9.

Ova Uredba objavit će se u »Narodnim novinama«, a stupa na snagu 1. travnja 2020. godine.

Klasa: 022-03/20-03/06
 Urbroj: 50301-25/16-20-3
 Zagreb, 19. ožujka 2020.

Predsjednik
 mr. sc. Andrej Plenković, v. r.
### NN 33/2020 (20.3.2020.), Odluka o usvajanju Izmjena Programa »ESIF mikro i mali zajmovi« i »ESIF jamstva« Hrvatske agencije za malo gospodarstvo, inovacije i investicije

VLADA REPUBLIKE HRVATSKE

718

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i članka 9. stavka 1. Zakona o poticanju razvoja malog gospodarstva (»Narodne novine«, br. 29/02, 63/07, 53/12, 56/13 i 121/16), Vlada Republike Hrvatske je na sjednici održanoj 19. ožujka 2020. godine donijela

ODLUKU

O USVAJANJU IZMJENA PROGRAMA »ESIF MIKRO I MALI ZAJMOVI« I »ESIF JAMSTVA« HRVATSKE AGENCIJE ZA MALO GOSPODARSTVO, INOVACIJE I INVESTICIJE

I.

Usvajaju se Izmjene programa Hrvatske agencije za malo gospodarstvo, inovacije i investicije i to:

1. Izmjena Programa »ESIF mikro i mali zajmovi« (»Narodne novine«, broj 62/16) i

2. Izmjena Programa »ESIF jamstva« (»Narodne novine«, broj 62/16).

Izmjene Programa iz stavka 1. ove točke sastavni su dio ove Odluke.

II.

Ovlašćuje se i zadužuje Upravni odbor Hrvatske agencije za malo gospodarstvo, inovacije i investicije da u okviru ciljeva i uvjeta utvrđenih Programima iz točke I. ove Odluke samostalno donosi odluke o usvajanju proizvoda (financijskih instrumenata) te druge odluke koje su nužne za provedbu usvojenih proizvoda (financijskih instrumenata).

III.

Zahtjevi prema Programima iz točke I. ove Odluke zaprimljeni do dana usvajanja Izmjena programa, obradit će se po uvjetima iz Programa koji su bili na snazi na dan njihova zaprimanja.

IV.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/20-04/105

Urbroj: 50301-25/16-20-2

Zagreb, 19. ožujka 2020.

Predsjednik
 mr. sc. Andrej Plenković, v. r.

1. IZMJENA PROGRAMA
 »ESIF MIKRO I MALI ZAJMOVI«

U Programu »ESIF mikro i mali zajmovi«, točka 2. mijenja se i glasi:

|  |  |  |
| --- | --- | --- |
| Značajka/Proizvod (financijski instrument) | ESIF mikro zajam | ESIF mali zajam |
| Ciljana  skupina | Mikro i mali subjekti malog gospodarstva (uključujući novoosnovane poslovne subjekte) | Mikro, mali i srednji subjekti malog gospodarstva (uključujući novoosnovane poslovne subjekte) |
| Iznos zajma | Od 1.000 EUR do 25.000 EUR | Od 25.000,01 EUR do 50.000 EUR |
| Minimalni rok otplate | 12 mjeseci | 12 mjeseci |
| Maksimalni rok otplate | 5 godina | 10 godina |
| Maksimalni rok otplate za obrtna sredstva | 3 godine |  |
| Kamatna stopa | 0,1 – 0,5% | 0,1 – 0,5% |
| Kamatna stopa za obrtna sredstva | 0,5 – 1,0% |  |
| Naknada za obradu zahtjeva | 0% | 0% |
| Poček | Do 1 godine | Do 1 godine |
| Instrumenti osiguranja | Zadužnice, ostali instrumenti osiguranja prema razini rizika | Zadužnice, ostali instrumenti osiguranja prema razini rizika |

Točka 3. mijenja se i glasi:

»Ovaj Program stupa na snagu danom donošenja i važi do iskorištenja sredstava, a najkasnije do 31. prosinca 2023. godine.«.

2. IZMJENA PROGRAMA »ESIF JAMSTVA«

U Programu »ESIF jamstva« (»Narodne novine«, br. 62/16) točka 3. mijenja se i glasi:

»Ovaj Program stupa na snagu danom donošenja i važi do iskorištenja sredstava, a najkasnije do 31. prosinca 2023. godine.«.
### NN 33/2020 (20.3.2020.), Odluka o dopuni Odluke o zabrani novog zapošljavanja službenika i namještenika u javnim službama

VLADA REPUBLIKE HRVATSKE

719

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), Vlada Republike Hrvatske je na sjednici održanoj 19. ožujka 2020. godine donijela

ODLUKU

O DOPUNI ODLUKE O ZABRANI NOVOG ZAPOŠLJAVANJA SLUŽBENIKA I NAMJEŠTENIKA U JAVNIM SLUŽBAMA

I.

U Odluci o zabrani novog zapošljavanja službenika i namještenika u javnim službama (»Narodne novine«, br. 70/16, 50/17, 37/18, 71/18 i 91/18), u točki II. podstavku 2. iza riječi: »zaštite prirode« dodaje se zarez i riječi: »profesionalne rehabilitacije i zapošljavanja osoba s invaliditetom«.

II.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/20-04/64

Urbroj: 50301-25/14-20-2

Zagreb, 19. ožujka 2020.

Predsjednik
 mr. sc. Andrej Plenković, v. r.
### NN 33/2020 (20.3.2020.), Uredba o visini trošarine na duhanske prerađevine i duhanske proizvode

Vlada Republike Hrvatske

715

Na temelju članka 87. stavka 7., članka 88. stavka 3. i članka 95. stavka 5. Zakona o trošarinama (»Narodne novine«, br. 106/18 i 121/19), Vlada Republike Hrvatske je na sjednici održanoj 19. ožujka 2020. godine donijela

UREDBU

O VISINI TROŠARINE NA DUHANSKE PRERAĐEVINE I DUHANSKE PROIZVODE

Uvodne odredbe

Članak 1.

(1) Ovom Uredbom utvrđuje se visina specifične trošarine i stopa proporcionalne trošarine na cigarete, minimalna trošarina na cigarete te visina trošarine na sitno rezani duhan za savijanje cigareta, ostali duhan za pušenje, cigare i cigarilose.

(2) Ovom Uredbom određuje se visina trošarine na e-tekućinu, grijani duhanski proizvod i novi duhanski proizvod.

Preuzimanje akta Europske unije

Članak 2.

Ovom se Uredbom u pravni poredak Republike Hrvatske prenosi Direktiva Vijeća 2011/64/EU od 21. lipnja 2011. o strukturi i stopama trošarine koja se primjenjuje na prerađeni duhan (kodificirani tekst) (SL, L 176, 5. 7. 2011.).

Visina trošarina na cigarete

Članak 3.

Trošarina na cigarete iznosi:

1. specifična trošarina 370,00 kuna za 1000 komada cigareta

2. proporcionalna trošarina 34 % od maloprodajne cijene.

Visina minimalne trošarine na cigarete

Članak 4.

Minimalna trošarina na cigarete iznosi 824,00 kuna za 1.000 komada cigareta i plaća se ako je iznos ukupne trošarine obračunate prema članku 3. ove Uredbe niži od iznosa propisanog ovim člankom.

Visina trošarine na sitno rezani duhan za savijanje cigareta, ostali duhan za pušenje, cigare i cigarilose

Članak 5.

Trošarina iznosi na:

1. sitno rezani duhan za savijanje cigareta 800,00 kuna za jedan kilogram

2. ostali duhan za pušenje 800,00 kuna za jedan kilogram

3. cigare 800,00 kuna za 1000 komada

4. cigarilose 800,00 kuna za 1000 komada.

Visina trošarine na duhanske proizvode

Članak 6.

Trošarina iznosi na:

1. e-tekućinu 0,00 kuna za jedan mililitar

2. grijani duhanski proizvod 800,00 kuna za jedan kilogram

3. novi duhanski proizvod 800,00 kuna za jedan kilogram.

Prestanak važenja

Članak 7.

Danom stupanja na snagu ove Uredbe prestaje važiti Uredba o visini trošarine na cigarete, sitno rezani duhan za savijanje cigareta i ostali duhan za pušenje (»Narodne novine«, broj 106/18).

Stupanje na snagu

Članak 8.

Ova Uredba objavit će se u »Narodnim novinama«, a stupa na snagu 1. travnja 2020. godine.

Klasa: 022-03/20-03/07

Urbroj: 50301-25/16-20-3

Zagreb, 19. ožujka 2020.

Predsjednik
 mr. sc. Andrej Plenković, v. r.
### NN 33/2020 (20.3.2020.), Pravilnik o izmjenama Pravilnika o sadržaju, obliku i načinu vođenja elektroničkog očevidnika upravne inspekcije

MINISTARSTVO UPRAVE

722

Na temelju članka 34. stavka 3. Zakona o upravnoj inspekciji (»Narodne novine broj 15/18 i 98/19) ministar uprave donosi

PRAVILNIK

O IZMJENAMA PRAVILNIKA O SADRŽAJU, OBLIKU I NAČINU VOĐENJA ELEKTRONIČKOG OČEVIDNIKA UPRAVNE INSPEKCIJE

Članak 1.

U Pravilniku o sadržaju, obliku i načinu vođenja elektroničkog očevidnika upravne inspekcije (»Narodne novine« broj 81/18), u članku 1., riječi: »državni upravni inspektori i upravni inspektori ureda (u daljnjem tekstu: upravni inspektori)« zamjenjuju se riječima: »upravni inspektori«, a riječ: »državne« briše se.

Članak 2.

U članku 3. stavku 1., riječi: »državne upravne inspekcije, godišnjem planu rada upravne inspekcije ureda«, zamjenjuju se riječima: »upravne inspekcije«.

Članak 3.

U članku 4. stavku 2. riječi: »državnu upravnu inspekciju i upravnu inspekciju ureda« zamjenjuju se riječima: »upravnu inspekciju«.

Članak 4.

U članku 5. stavku 1. podstavku 1., riječi: »(državna upravna inspekcija, upravna inspekcija ureda)« zamjenjuju se riječima: »(upravna inspekcija)«.

U podstavku 6. riječ: »središnja« i riječi: »uredi državne uprave u županijama« brišu se.

Članak 5.

U članku 7. stavku 1. riječi: »središnjeg tijela državne uprave nadležnog za poslove upravne inspekcije« zamjenjuju se riječima: »čelnik tijela državne uprave nadležnog za poslove upravne inspekcije«, a riječi: »državne upravne inspekcije« zamjenjuju se riječima: »upravne inspekcije«.

U stavku 2. riječ: »državne« briše se.

Stavak 3. briše se.

Članak 6.

U članku 8. stavku 1. riječi: »državne upravne inspekcije i godišnjeg izvješća o radu upravne inspekcije ureda« zamjenjuju se riječima: »upravne inspekcije«.

U stavku 2. riječ: »središnjeg« briše se.

U stavku 3. riječi: »stavka 3« zamjenjuju se riječima: »stavka 1«.

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/20-01/68

Urbroj: 515-08/1-20-1

Zagreb, 10. ožujka 2020.

Ministar
 dr. sc. Ivan Malenica, v. r.
### NN 33/2020 (20.3.2020.), Odluka klasa: 810-06/20-01/7, urbroj: 511-01-300-20-4 od 19. ožujka 2020.

STOŽER CIVILNE ZAŠTITE REPUBLIKE HRVATSKE

728

Na temelju članka 22.a Zakona o sustavu civilne zaštite (»Narodne novine« broj 82/15, 118/18, 31/20) Stožer civilne zaštite Republike Hrvatske, 19. ožujka 2020. godine, donosi

ODLUKU

I.

Zabranjuje se brodovima u međunarodnoj plovidbi koji imaju obvezu samoizolacije ili karantene uplovljavanje u morske luke i luke unutarnje plovidbe u Republici Hrvatskoj.

II.

Izuzeci od primjene ove Odluke odnose se na:

– sve brodove hrvatske državne pripadnosti

– sve brodove koji u Republiku Hrvatsku uplovljavaju radi prijevoza roba

– putničke brodove bez putnika koji u Republiku Hrvatsku uplovljavaju radi raspreme (privremenog mirovanja) u hrvatskim lukama

– sve brodove koji uplovljavaju u brodogradilišta radi remonta ili popravka.

Na sve osobe na brodovima iz stavka 1. ove točke primjenjuju se upute i mjere koje donosi HZJZ.

III.

Ova Odluka stupa na snagu odmah i primjenjuje se do 19. travnja 2020. godine.

Klasa: 810-06/20-01/7
 Urbroj: 511-01-300-20-4
 Zagreb, 19. ožujka 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 33/2020 (20.3.2020.), Odluka o graničnim prijelazima preko kojih će se odvijati tranzitni promet teretnih vozila preko teritorija Republike Hrvatske

Stožer civilne zaštite Republike Hrvatske

727

Na temelju članka 22.a Zakona o sustavu civilne zaštite (»Narodne novine«, br. 82/15, 118/18 i 31/20) Stožer civilne zaštite Republike Hrvatske, 19. ožujka 2020. godine, donosi

ODLUKU

O GRANIČNIM PRIJELAZIMA PREKO KOJIH ĆE SE ODVIJATI TRANZITNI PROMET TERETNIH VOZILA PREKO TERITORIJA REPUBLIKE HRVATSKE

I.

Ovom Odlukom se, radi zaštite pučanstva Republike Hrvatske od bolesti COVID-19, određuju granični prijelazi preko kojih će se odvijati tranzitni promet teretnih vozila preko teritorija Republike Hrvatske.

II.

Na sljedećim graničnim prijelazima dozvoljava se tranzitni promet teretnih vozila preko teritorija Republike Hrvatske, ukoliko ne postoji direktna veza između država u koje teretna vozila žele tranzitirati:

– na granici između Republike Hrvatske i Republike Slovenije određuju se granični prijelazi Bregana i Macelj;

– na granici između Republike Hrvatske i Mađarske određuju se granični prijelazi Goričan i Duboševica;

– na granici između Republike Hrvatske i Bosne i Hercegovine određuju se granični prijelazi Nova Sela, Stara Gradiška i Slavonski Šamac;

– na granici između Republike Hrvatske i Republike Srbije određuje se granični prijelaz Bajakovo.

Sva teretna vozila koja tranzitiraju preko teritorija Republike Hrvatske bit će čitavim putem pod pratnjom policijskih službenika.

Ravnateljstvo policije odredit će pravce kretanja, odmorišta za zaustavljanje i točenje goriva, a vozači teretnih vozila dužni su se pridržavati uputa policijskih službenika.

III.

Ova Odluka objavit će se na mrežnoj stranici Ravnateljstva civilne zaštite.

IV.

Ova Odluka stupa na snagu danom donošenja i primjenjuje se 30 dana.

Klasa: 810-06/20-01/7

Urbroj: 511-01-300-20-3

Zagreb, 19. ožujka 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 33/2020 (20.3.2020.), Odluka o načinu održavanja pogreba i posljednjih ispraćaja

STOŽER CIVILNE ZAŠTITE REPUBLIKE HRVATSKE

731

Na temelju članka 22.a Zakona o sustavu civilne zaštite (Narodne novine br. 82/15, 118/18 i 31/20) Stožer civilne zaštite Republike Hrvatske, 20. ožujka 2020. godine donosi

ODLUKU

O NAČINU ODRŽAVANJA POGREBA I POSLJEDNJIH ISPRAĆAJA

I.

S obzirom na rizik prijenosa bolesti COVID-19 prilikom okupljanja većeg broja osoba na istom mjestu, uvodi se protuepidemijska mjera načina održavanja pogreba i posljednjih ispraćaja koja se odnosi na sve osobe na području Republike Hrvatske te na pravne i fizičke osobe koje se bave pogrebničkom djelatnošću, u trajanju od 30 dana od dana donošenja ove Odluke.

II.

Za vrijeme trajanja mjere iz ove Odluke:

– pogreb, posljednji ispraćaj i polaganje urne održava se isključivo u krugu najuže obitelji i predstavnika vjerske zajednice, poštujući upute i mjere koje donosi Hrvatski zavod za javno zdravstvo

– obavijest o smrti (osmrtnica) ne smije sadržavati podatke o mjestu i vremenu održavanja pogreba, posljednjeg ispraćaja i polaganju urne

– obustavlja se organiziranje glazbenih usluga i usluga dostave cvijeća i svijeća.

III.

Ni jedan od sudionika ne smije imati povišenu tjelesnu temperaturu niti imati simptome akutne respiratorne infekcije.

IV.

Stožeri civilne zaštite dužni su osigurati provedbu i nadzor provođenja mjera iz ove Odluke.

V.

Ova Odluka stupa na snagu danom donošenja i objavit će se u »Narodnim novinama«.

Klasa: 810-06/20-01/7

Urbroj: 511-01-300-20-6

Zagreb, 20. ožujka 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 33/2020 (20.3.2020.), Odluka o stavljanju izvan uporabe dječjih igrališta i otvorenih sportskih igrališta

STOŽER CIVILNE ZAŠTITE REPUBLIKE HRVATSKE

729

Na temelju članka 22.a Zakona o sustavu civilne zaštite (»Narodne novine« br. 82/15, 118/18 i 31/20) Stožer civilne zaštite Republike Hrvatske, 20. ožujka 2020. godine donosi

ODLUKU

O STAVLJANJU IZVAN UPORABE DJEČJIH IGRALIŠTA I OTVORENIH SPORTSKIH IGRALIŠTA

I.

S obzirom na rizik prijenosa bolesti COVID-19, uvodi se protuepidemijska mjera stavljanja izvan uporabe svih dječjih i otvorenih sportskih igrališta u trajanju od 30 dana od dana donošenja ove Odluke.

II.

Pravne osobe koje upravljaju dječjim igralištima i otvorenim sportskim igralištima dužne su staviti igrališta izvan uporabe na način da sve sprave za igru ograde zaštitnim trakama i na drugi primjeren način, kako bi se smanjila mogućnost bliskih kontakata i prenošenje bolesti COVID-19.

III.

Stožeri civilne zaštite dužni su osigurati provedbu i nadzor provođenja mjera iz ove Odluke.

IV.

Ova Odluka stupa na snagu danom donošenja i objavit će se u »Narodnim novinama«.

Klasa: 810-06/20-01/7

Urbroj: 511-01-300-20-5

Zagreb, 20. ožujka 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 33/2020 (20.3.2020.), Odluka o mjerama prilikom sklapanja braka i životnog partnerstva

STOŽER CIVILNE ZAŠTITE REPUBLIKE HRVATSKE

730

Na temelju članka 22.a Zakona o sustavu civilne zaštite (»Narodne novine« br. 82/15, 118/18 i 31/20) Stožer civilne zaštite Republike Hrvatske, 20. ožujka 2020. godine donosi

ODLUKU

O MJERAMA PRILIKOM SKLAPANJA BRAKA I ŽIVOTNOG PARTNERSTVA

I.

S obzirom na rizik prijenosa bolesti COVID-19 prilikom okupljanja većeg broja osoba na istom mjestu, uvode se protuepidemijske mjere prilikom sklapanja braka i životnog partnerstva te održavanja svadbenih svečanosti, u trajanju od 30 dana od dana donošenja ove Odluke.

II.

Sklapanje braka, u građanskom ili vjerskom obliku, te sklapanje životnog partnerstva održava se isključivo u krugu najuže obitelji te službene osobe ili predstavnika vjerske zajednice, poštujući mjere i upute koje donosi Hrvatski zavod za javno zdravstvo.

Ni jedan od sudionika ne smije imati povišenu tjelesnu temperaturu niti imati simptome akutne respiratorne infekcije.

III.

Obustavlja se održavanje svih oblika svadbenih svečanosti.

IV.

Stožeri civilne zaštite dužni su osigurati provedbu i nadzor provođenja mjera iz ove Odluke.

V.

Ova Odluka stupa na snagu danom donošenja i objavit će se u »Narodnim novinama«.

Klasa: 810-06/20-01/7

Urbroj: 511-01-300-20-7

Zagreb, 20. ožujka 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 34/2020 (21.3.2020.), Odluka o mjerama ograničavanja javnog prijevoza u linijskom obalnom pomorskom prometu

Stožer civilne zaštite Republike Hrvatske

732

Na temelju članka 22.a Zakona o sustavu civilne zaštite (»Narodne novine« br. 82/15, 118/18 i 31/20) Stožer civilne zaštite Republike Hrvatske, 21. ožujka 2020. godine, donosi

ODLUKU

O MJERAMA OGRANIČAVANJA JAVNOG PRIJEVOZA U LINIJSKOM OBALNOM POMORSKOM PROMETU

I.

S obzirom na mogućnost prijenosa bolesti COVID-19, ograničava se javni prijevoz putnika, tereta i vozila prema otocima i poluotoku Pelješcu u Republici Hrvatskoj.

II.

Zabranjuje se održavanje svih redovnih brzobrodskih linija u obalnom linijskom pomorskom prometu za vrijeme proglašenja epidemije COVID-19 na području Republike Hrvatske, izuzev u slučaju hitnih intervencija uz odobrenje Stožera civilne zaštite Republike Hrvatske.

III.

Zabranjuje se održavanje svih brodskih linija, osim sljedećih državnih brodskih linija:

310 Mali Lošinj – (Unije – Srakane Vele – Susak) i obratno

311 Ilovik – Mrtvaška i obratno

405 Rava – (Mala Rava – Veli Iž – Mali Iž) – Zadar i obratno

415 Vrgada – Pakoštane – (Biograd) i obratno

501 Krapanj – Brodarica

505 (Vodice – Prvić Šepurine – Prvić Luka – Zlarin) – Šibenik i obratno

612 Komiža – Biševo i obratno

807 Suđurađ – Lopud – Koločep – Dubrovnik.

IV.

Na državnim trajektnim linijama te na državnim brodskim linijama kako su navedene u točki III. ove Odluke zabranjuje se sav putnički i teretni prijevoz prema otocima, osim za sljedeće kategorije:

1. hrvatske i strane državljane s prebivalištem, odnosno trajnim boravištem na otocima ili na poluotoku Pelješcu;

2. vozila fizičkih osoba iz točke 1. ovoga stavka te vozila korisnika leasinga s prebivalištem na otoku koja su registrirana u nadležnom upravnom tijelu u Republici Hrvatskoj;

3. djelatnike javnih zdravstvenih službi i djelatnike drugih javnih službi (policija, vatrogasci, oružane snage, lučka kapetanija, pošta, komunalne djelatnosti) i njihova službena vozila;

4. djelatnike opskrbe trgovina koje su izuzete od primjene Odluke Stožera civilne zaštite Republike Hrvatske donesene 19. ožujka 2020. godine (klasa: 810-06/20-01/7, urbroj: 511-01-300-20-1), o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja te zabrana održavanja svih javnih događaja, te njihova službena vozila pri obavljanju redovitih prijevoza na otok te dostavne službe i njihova vozila;

5. djelatnike pravnih osoba koje obavljaju nužne interventne popravke na otoku i njihova službena vozila pri obavljanju intervencija.

V.

Županijski stožeri civilne zaštite dužni su osigurati provedbu i nadzor provođenja mjera iz ove Odluke.

VI.

Ova Odluka stupa na snagu danom donošenja i objavit će se u »Narodnim novinama«.

Klasa: 810-06/20-01/7

Urbroj: 511-01-300-20-9

Zagreb, 21. ožujka 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 34/2020 (21.3.2020.), Odluka o privremenoj obustavi javnog prometa

STOŽER CIVILNE ZAŠTITE REPUBLIKE HRVATSKE

733

Na temelju članka 22.a Zakona o sustavu civilne zaštite (»Narodne novine« br. 82/15, 118/18 i 31/20) Stožer civilne zaštite Republike Hrvatske, 21. ožujka 2020. godine, donosi

ODLUKU

O PRIVREMENOJ OBUSTAVI JAVNOG PROMETA

I.

S obzirom na znatno povećani rizik prijenosa bolesti COVID-19 prilikom korištenja javnog prijevoza, privremeno se obustavlja javni promet u trajanju od 30 dana od dana donošenja ove Odluke.

II.

Privremena obustava iz točke I. odnosi se na:

– javni linijski prijevoz putnika u unutarnjem cestovnom prometu, izuzev autotaksi prijevoza

– javni linijski prijevoz putnika u međunarodnom cestovnom prometu

– javni prijevoz osoba u željezničkom prometu

– tramvajski i drugi javnogradski promet

– sve ostale nespomenute vrste javnog prijevoza (žičare, uspinjače i dr.).

III.

Privremeno se, za vrijeme trajanja ove Odluke, zatvaraju i svi željeznički i autobusni kolodvori.

IV.

Stožeri civilne zaštite i Ravnateljstvo policije dužni su osigurati provedbu i nadzor provođenja mjera iz ove Odluke.

V.

Ova Odluka stupa na snagu danom donošenja, a primjenjuje se od 22. ožujka 2020. godine i objavit će se u »Narodnim novinama«.

Klasa: 810-06/20-01/7

Urbroj: 511-01-300-20-8

Zagreb, 21. ožujka 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 34/2020 (21.3.2020.), Odluka o mjeri strogog ograničavanja zadržavanja na ulicama i drugim javnim mjestima

STOŽER CIVILNE ZAŠTITE REPUBLIKE HRVATSKE

734

Na temelju članka 22.a Zakona o sustavu civilne zaštite (»Narodne novine« br. 82/15, 118/18 i 31/20) Stožer civilne zaštite Republike Hrvatske, 21. ožujka 2020. godine, donosi

ODLUKU

O MJERI STROGOG OGRANIČAVANJA ZADRŽAVANJA NA ULICAMA I DRUGIM JAVNIM MJESTIMA

I.

S obzirom na ubrzano širenje i pojačani rizik prijenosa bolesti COVID-19, uvodi se protuepidemijska mjera strogog ograničavanja zadržavanja na ulicama i drugim javnim mjestima na kojima se može istovremeno kretati i zadržavati veći broj osoba, u trajanju od 30 dana od dana donošenja ove Odluke.

II.

Ova Odluka odnosi se na ulice, trgove, rive, parkove i sve ostale javne površine na kojima se može kretati i zadržavati veći broj osoba.

III.

Stožeri civilne zaštite i Ravnateljstvo policije dužni su osigurati provedbu i nadzor provođenja mjere iz ove Odluke.

IV.

Ova Odluka stupa na snagu danom donošenja i objavit će se u »Narodnim novinama«.

Klasa: 810-06/20-01/7

Urbroj: 511-01-300-20-10

Zagreb, 21. ožujka 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 35/2020 (23.3.2020.), Pravilnik o izmjenama i dopunama Pravilnika o obliku, sadržaju i načinu vođenja i dostave podataka o ulovu u gospodarskom ribolovu na moru

Ministarstvo poljoprivrede

736

Na temelju članka 41. stavka 2. i članka 52. stavka 10. Zakona o morskom ribarstvu (»Narodne novine«, br. 62/17, 130/17 i 14/19) ministrica poljoprivrede donosi

PRAVILNIK

O IZMJENAMA I DOPUNAMA PRAVILNIKA O OBLIKU, SADRŽAJU I NAČINU VOĐENJA I DOSTAVE PODATAKA O ULOVU U GOSPODARSKOM RIBOLOVU NA MORU

Članak 1.

U Pravilniku o obliku, sadržaju i načinu vođenja i dostave podataka o ulovu u gospodarskom ribolovu na moru (»Narodne novine«, br. 38/18, 48/18 – ispravak i 64/18) u članku 7. stavku 1. točki 9. iza riječi »mjesečno« dodaje se zarez i riječi »a najkasnije do 15. dana u tekućem mjesecu za prethodni mjesec,«.

U stavku 3. brišu se riječi »odnosno faksom« i riječi »uz obvezu dostave originala očevidnika poštom preporučeno ili osobnom dostavom, najkasnije do 15. dana u tekućem mjesecu za prethodni mjesec«.

U stavku 5. iza riječi »preporučeno« dodaju se riječi »ili elektroničkom poštom«.

Iza stavka 5. dodaju se stavci 6. i 7. koji glase:

»6. Očevidnici i izvješća o ulovu se dostavljaju elektroničkom poštom Područnoj jedinici/Ispostavi Uprave ribarstva Ministarstva koja je izdala povlasticu za gospodarski ribolov odnosno mali obalni ribolov kako slijedi:

– Uprava ribarstva Pula – ribarstvo.pula@mps.hr

– Uprava ribarstva Rijeka – ribarstvo.rijeka@mps.hr

– Uprava ribarstva Senj – ribarstvo.senj@mps.hr

– Uprava ribarstva Zadar – ribarstvo.zadar@mps.hr

– Uprava ribarstva Šibenik – ribarstvo.sibenik@mps.hr

– Uprava ribarstva Split – ribarstvo.split@mps.hr

– Uprava ribarstva Dubrovnik – ribarstvo.dubrovnik@mps.hr.

7. Očevidnici i izvješća o ulovu koji se dostavljaju elektroničkom poštom u nazivu poruke e-pošte moraju imati upisan točan naziv registarske oznake plovila.«

Članak 2.

U članku 8. stavku 3. iza riječi »točne podatke« dodaje se zarez i riječi »dostave nečitljive očevidnike i/ili izvješća o ulovu«.

Članak 3.

U članku 10. dodaje se stavak 8. koji glasi:

»8. U slučaju elektroničkog bilježenja i dostave podataka putem e-očevidnika ili mobilne aplikacije nije dopuštena dostava podataka putem tiskanih obrazaca očevidnika, odnosno izvješća.«

Članak 4.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-02/18-01/09

Urbroj: 525-13/0731-20-6

Zagreb, 16. ožujka 2020.

Ministrica poljoprivrede
 Marija Vučković, v. r.
### NN 35/2020 (23.3.2020.), Odluka o mjeri obustave rada tržnica i svih objekata u sastavu tržnica u kojima se obavljaju druge djelatnosti

STOŽER CIVILNE ZAŠTITE REPUBLIKE HRVATSKE

741

Na temelju članka 22.a Zakona o sustavu civilne zaštite (»Narodne novine« br. 82/15, 118/18 i 31/20) Stožer civilne zaštite Republike Hrvatske, 22. ožujka 2020. godine, donosi

ODLUKU

O MJERI OBUSTAVE RADA TRŽNICA I SVIH OBJEKATA U SASTAVU TRŽNICA U KOJIMA SE OBAVLJAJU DRUGE DJELATNOSTI

I.

Ovom Odlukom uvodi se mjera obustavljanja rada tržnica i svih objekata u sastavu tržnica u kojima se obavljaju druge djelatnosti.

II.

Stožeri civilne zaštite dužni su osigurati provedbu i nadzor provođenja mjera iz ove Odluke.

III.

Ova Odluka stupa na snagu danom donošenja i objavit će se u »Narodnim novinama«.

Klasa: 810-06/20-01/7
 Urbroj: 511-01-300-20-13
 Zagreb, 22. ožujka 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.